DTCPF เตรียมแปลงสภาพเป็น DTCREIT ในสิ้นปีนี้ หวังหนุนการเงิน-รากฐานบริษัทแข็งแกร่ง
DTCPF เตรียมแปลงสภาพเป็น DTCREIT ในสิ้นปีนี้ หวังหนุนการเงิน-รากฐานบริษัทแข็งแกร่งตามแผนงานระยะ 3
21 ก.ย. 2560

นางศุภจี สุธรรมพันธุ์ ประธานเจ้าหน้าที่บริหารกลุ่ม บริษัท ดุสิตธานี จำกัด (มหาชน) หรือ DTC เปิดเผยว่า การแปลงสภาพกองทุนรวมอสังหาริมทรัพย์ดุสิตธานี (DTCPF) เป็นกองทรัสต์เพื่อการลงทุนในอสังหาริมทรัพย์และสิทธิการเช่าดุสิตธานี  (DTCREIT) เป็นส่วนหนึ่งของแผนงานระยะ 3 ปีแรก (ปี 60-62) ที่เครือดุสิตธานีเน้นการเสริมสร้างรากฐานของบริษัทให้มีความแข็งแกร่ง เนื่องจากกองรีทมีศักยภาพในการขยายตัวได้ดี เนื่องจากไม่มีข้อจำกัดมากเหมือนกองทุนรวมอสังหาริมทรัพย์
สำหรับการสร้างรากฐานของบริษัทให้มีความแข็งแกร่งทั้ง 5 ด้าน ประกอบด้วย การพัฒนาบุคลากร ,การปรับปรุงกระบวนการในการทำงาน ,การพัฒนาระบบเทคโนโลยี ,การพัฒนาด้านสินทรัพย์ และการพัฒนาขีดความสามารถทางการเงิน
ซึ่งการแปลงสภาพกองทุนรวมและจัดตั้งเป็นกองรีท นับเป็นส่วนหนึ่งของการพัฒนาขีดความสามารถทางการเงิน ทำให้กองรีทมีแหล่งเงินทุนในการพัฒนาและลงทุนด้านสินทรัพย์ ปรับปรุงพัฒนาสินทรัพย์ที่มีอยู่ให้ดีขึ้น รวมถึงลงทุนในสินทรัพย์ใหม่เพิ่มเติม การเพิ่มขีดความสามารถดังกล่าวจะช่วยเพิ่มโอกาสทางธุรกิจ และช่วยสร้างการเติบโตของกลุ่มบริษัท
“สาเหตุที่ดุสิตธานีตัดสินใจแปลงสภาพกองทุนรวมอสังหาริมทรัพย์เป็นกองรีท เนื่องจากกองรีทมีแนวโน้มเติบโตได้ดี และไม่มีข้อจำกัดเหมือนกับกองทุนรวมอสังหาฯ โดยเฉพาะข้อจำกัดในการกู้ยืมเงินมาเพื่อปรับปรุงสินทรัพย์ ซึ่งกองรีทมีความคล่องตัวกว่า อีกทั้งยังสามารถลงทุนในทรัพย์สินเพิ่มเติมทั้งในประเทศและต่างประเทศซึ่งจะเป็นการเปิดโอกาสให้สามารถขยายการลงทุนหรือหาสินทรัพย์เข้ามาเพิ่มเติมในกองได้อีกในอนาคต ดังนั้น เราจึงหวังว่า กองทรัสต์ DTCREIT จะเป็นส่วนหนึ่งของแผนที่จะทำให้เราสามารถวางรากฐานในช่วง 3 ปี ให้มีความแข็งแกร่งได้มากยิ่งขึ้น”นางศุภจี กล่าว
อนึ่ง ที่ประชุมผู้ถือหน่วยลงทุน DTCPF ได้มีมติอนุมัติการแปลงสภาพกองทุนรวม DTCPF เป็นกองทรัสต์ DTCREIT เรียบร้อยแล้ว ด้วยคะแนนเสียงร้อยละ 99.8814 ของจำนวนหน่วยลงทุนทั้งหมดของผู้ถือหน่วยที่เข้าร่วมประชุม พร้อมทั้งอนุมัติแผนการแปลงสภาพ การโอน ทรัพย์สินและภาระของกองทุนรวม DTCPF ให้แก่กองทรัสต์ DTCREIT และการรับค่าตอบแทนเป็นหน่วยทรัสต์ของกองทรัสต์ DTCREIT พร้อมเงินสด ซึ่งเท่ากับขั้นตอนในการแปลงสภาพกองทุนรวม DTCPF เป็นกองทรัสต์ DTCREIT ได้เริ่มต้นขึ้นแล้ว
สำหรับขั้นตอนหลังจากนี้ บริษัท ดุสิตธานี พร๊อพเพอร์ตีส์ รีท จำกัด (DTPR) ซึ่งเป็นบริษัทย่อยของ DTC จะยื่นขอความเห็นชอบในการเป็นผู้จัดการกองทรัสต์ และยื่นขออนุญาตในการออกและเสนอขายหน่วยทรัสต์ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยเมื่อได้รับการอนุมัติจากสำนักงาน ก.ล.ต. กองทรัสต์ DTCREIT จะออกและเสนอขายหน่วยทรัสต์ของกองทรัสต์ DTCREIT พร้อมจ่ายชำระเงินสด เพื่อแลกกับทรัพย์สินและภาระของกองทุนรวม DTCPF หลังจากนั้นจะประกาศเลิกกองทุนรวม DTCPF ชำระบัญชี และเพิกถอนหน่วยลงทุนของกองทุนรวม DTCPF จากการเป็นหลักทรัพย์จดทะเบียนฯ
หลังจากนั้น กองทรัสต์ DTCREIT จะนำหน่วยทรัสต์เข้าจดทะเบียนในตลาดหลักทรัพย์แห่งประเทศไทยเพื่อให้นักลงทุนสามารถทำการซื้อขายต่อไป ทั้งนี้ คาดว่าขั้นตอนการแปลงสภาพกองทุน น่าจะเสร็จสิ้นในเดือนธันวาคมนี้
 